
Gwerthusiad beirniadol a nodi'r camau dysgu
ac addysgu nesaf gan ganolbwyntio ar astudiaeth
achos am ddysgwyr unigol neu grŵp o ddysgwyr,
wedi'i seilio ar ddigwyddiad critigol a arsylwyd.

Cyflwyniad
Mae’r cwricwlwm addysgol yng Nghymru ar hyn o bryd yn wynebu diwygiad, er mwyn sicrhau bod yr hyn a addysgwyd yn ysgolion yn berthnasol i fywyd presennol ac yn werthfawr i’r genhedlaeth nesaf, i’w galluogi i oresgyn rhwystrau a wynebwyd yn fywyd ar ôl ysgol. Fe fydd y Cwricwlwm Newydd i Gymru yn gweithredu yn llawn yn ysgolion, o’r meithrin hyd at flwyddyn 7, o fis Medi 2022. Anelwyd i wella addysgu a chynorthwyo disgyblion i ddatblygu i fod yn llwyddiannus ym mywyd ar ôl ysgol, trwy sicrhau bod ganddynt y sgiliau perthnasol, megis sgiliau technoleg, i feddwl yn greadigol ac i ddatrys problemau i enwi rhai (Gov.wales, 2021a). 

Trwy adfyfyrio’n feirniadol ar addysgu, gallwn sicrhau gwelliant o ran addysg a datblygiad o safonau addysgu, er mwyn cynnig y gorau i ddisgyblion. Dywedir gan Tripp (2012) bod arsylwi, myfyrio a gwerthuso digwyddiad yn yr ysgol, yn achosi’r digwyddiad i droi yn gritigol yn hytrach na nodweddiadol, ac yn rhoi’r cyfle i addasu dysgu yn unol â’r hyn a chanfuwyd o fyfyrio.

Yn yr aseiniad yma, fe fyddaf yn trafod a gwerthuso iechyd a lles disgyblion yn yr ysgol, yn seiliedig ar ddigwyddiad critigol a arsylwyd yn ysgol gynradd yn Ne Cymru. Yn benodol, byddaf yn ystyried effaith amgylcheddol ar iechyd a lles disgyblion, yn ogystal â sut mae iechyd a lles yn effeithio dysgu a datblygiad disgyblion. Yn unol ag adolygiad Donaldson, y Cwricwlwm Newydd i Gymru a’r pedwar diben, fe fyddaf yn ystyried rôl iechyd a lles yn addysg, a gwerthuso camau dysgu nesaf o ran fy natblygiad personol o addysgu proffesiynol.

Rôl Adfyfyrio Beirniadol 
Mae adfyfyrio beirniadol yn rhan bwysig iawn o ddatblygiad proffesiynol, yn enwedig yn y proffesiwn addysgu, gan ei fod yn caniatáu i athrawon dod i ddeall cyfannol o ddysgu disgyblion, yn ogystal â sut i ddatblygu eu harfer i wella addysgu (Tripp, 2012). Mae’n hynod bwysig i athrawon fod yn feirniadol wrth adfyfyrio ar ddulliau dysgu, dadansoddi sefyllfaoedd ac ystyried ffordd o wella er mwyn sicrhau datblygiad addysgu gwybodus (Brookfield, 2017). Cafwyd modelau adfyfyrio beirniadol eu cynnig gan rhai damcaniaethwyr megis David Kolb (1984), Graham Gibbs (1988; 2013), Stephen Brookfield (1995; 2017) a Donald Schön (1983). 

Awgrymodd Kolb (1984) y ‘Cylch Dysgu’ sydd yn datgan bod dysgu o brofiad yn dilyn pedwar cam, sef arsylwi’r profiad, myfyrio’r profiad, dysgu o’r profiad ac arbrofi gyda’r hyn a darganfyddwyd. Cyflwynodd Gibbs (1988; 2013) y cysyniad o’r ‘Cylch Myfyriol’ yn seiliedig ar ‘Cylch Dysgu’ Kolb (1984) ond yn awgrymu bod chwe cham o fyfyrio sef disgrifiad, teimladau, gwerthusiad, dadansoddiad, casgliad a chynllun gweithredu. I ddechrau mae rhaid cofnodi'r hyn ddigwyddodd, wedyn myfyrio’r teimladau a’r ymateb emosiynol i’r digwyddiad, yna gwerthuso’r digwyddiad, dadansoddi er mwyn gwneud synnwyr o’r hyn ddigwyddodd, dod i ganlyniad adfyfyriol o beth cafodd eu dysgu, ac yn olaf creu cynllun gweithredu o sut i ymateb yn wahanol yn y dyfodol. Dywed Brookfield (1995; 2017) bod rhaid adlewyrchu ar ymarfer dysgu trwy ddefnyddio pedwar lens er mwyn rhesymoli dysgu. Y lens cyntaf yw’r lens personol i ddadansoddi profiadau dysgu personol, yr ail yw lens y dysgwyr i ddeall, o safbwynt y dysgwyr, beth maen nhw wedi dysgu, y drydydd yw lens cydweithwyr i ddefnyddio profiadau a syniadau athrawon eraill, ac yn olaf y lens llenyddiaeth i gyfoethogi’r dysgu. Cynigwyd gan Schön (1983) bod dwy fath o adfyfyrio yn digwydd yn ystod profiad, hynny yw, adfyfyrio yn ystod y digwyddiad a gweithredu yn syth, ac adfyfyrio wrth feddwl nôl ar y digwyddiad a chreu cynllun i atal y digwyddiad neu i wynebu ac ymateb yn wahanol i’r digwyddiad yn y dyfodol. 

Yn 2015, ysgrifennodd Yr Athro Graham Donaldson (2015) adolygiad o’r cwricwlwm i awgrymu newidiadau i ffurfio Cwricwlwm Newydd i Gymru. Defnyddiwyd dull o adfyfyrio’n feirniadol wrth werthuso’r cwricwlwm presennol, ac wrth drafod gyda nifer o ysgolion a disgyblion sylweddolwyd bod diffyg cynrychiolaeth o dechnoleg yn addysg. Yr yr adolygiad ‘Dyfodol Llwyddiannus’, ysgrifennwyd bod galwad am amlygu sgiliau technegol creadigol a fydd yn ddefnyddiol ar gyfer bywyd ar ôl ysgol, yn ogystal â meithrin sgiliau cymdeithasol, personol a hunanhyder. Er bod cryfder yn y cwricwlwm presennol, dywed Donaldson bod lle i ddatblygu er mwyn llunio cwricwlwm mwy buddiol i’r genhedlaeth nesaf, a mwy addas at fywyd presennol (Donaldson, 2015). Law yn llaw gydag adolygiad Donaldson mae’r safonau proffesiynol yn annog i athrawon hunan werthuso ac adfyfyrio’n feirniadol yn barhaus, trwy sicrhau eu bod yn bwrw’r safonau ac yn datblygu eu hymarfer addysgol. Mae’n bwysig i athrawon canolbwyntio ar wella eu harfer trwy ystyried technegau dysgu a gwersi gorffennol yn gritigol, er mwyn diwygio a rhagori, ac o ganlyniad, cynnig y gorau i ddisgyblion (Gov, 2021b).

Arsylwi 
Cyd-destun yr Ysgol 
Cafodd arsylwadau eu cynnal mewn Ysgol Gynradd Gymraeg yn Ne Cymru, er mwyn gwerthuso astudiaeth achos yn seiliedig ar ddigwyddiad critigol a arsylwyd yn y dosbarth. Cadwyd holl wybodaeth yr ysgol, aelodau staff a disgyblion o’r profiad arsylwi yn anhysbys trwy gydol y gwerthusiad, gan ddilyn canllawiau moesegol BERA (2018) am ymchwil addysgol. Cofnodwyd bod yna 417 o ddisgyblion rhyw gymysg 4-11 oed yn yr ysgol yn 2021, ar draws y cyfnod sylfaen a chyfnod allweddol 2 (Gov.wales, 2021c). Yn 2016, cofnodwyd gan Estyn bod 28% o ddisgyblion yn dod o gartrefi iaith Gymraeg, a 72% o gartrefi iaith Saesneg (Estyn, 2016). Yn bresennol mae 12.6% o ddisgyblion yr ysgol yn gymwys i gael prydau ysgol am ddim – ceir y canran hwn ei gyfrifo fel cyfartaledd y tair blynedd diwethaf. Y flwyddyn hon mae cymhareb o 24.8 o ddisgyblion i bob athro, a 8.3% o ddisgyblion yr ysgol sydd ag anghenion dysgu ychwanegol (ADY). Yn ystod 2019, cofnodwyd presenoldeb o 94.6% (Gov.wales, 2021c). Nodwyd yn adroddiad Estyn yn 2016, fod perfformiad yr ysgol yn 'Dda' o ran Safonau, Lles, Profiad Dysgu, Dysgu ac Amgylchedd Dysgu, ac yn 'Rhagorol' o ran Arweinyddiaeth. Mae'r ysgol yn meithrin arweinyddiaeth yn ei disgyblion trwy sefydlu cynghorau megis y Cyngor Ysgol, Cyngor Eco, a thrwy'r system 'buddy' sydd yn rhoi cyfrifoldeb i'r plant hŷn i ofalu am y plant iau (Estyn, 2016).

Digwyddiad critigol yn gysylltiedig â Phedwar Diben Donaldson
O ganlyniad i adolygiad Donaldson (2015) lluniwyd Fframwaith Cwricwlwm Newydd i Gymru sydd yn cwmpasu pedwar prif ddiben, hynny yw, datblygu disgyblion i fod yn ddysgwyr uchelgeisiol a galluog, yn gyfranwyr mentrus a chreadigol, yn unigolion iach a hyderus, ac yn ddinasyddion gwyddonol a gwybodus (Gov.wales, 2021d) fel gwelir yn atodiad 4. Seliwyd y cwricwlwm ar y pedwar diben yma i alluogi’r genhedlaeth nesaf, ar rai sy’n dilyn, i sefydlu sylfaen o’r sgiliau sydd angen arnynt i’w adeiladu a’u cymryd i mewn i’r byd, a sicrhau bod y cwricwlwm ar ei cyfan yn gweithredu yn llwyddiannus i bob disgybl. Trwy ddysgu’r sgiliau sydd yn berthnasol i’r byd presennol, roddwyd deall a llais i’r genhedlaeth nesaf i gael fod yn rhan o’r sgwrs i ddatblygu bywyd a’r byd. Canolbwyntia’r Cwricwlwm Newydd i Gymru ar feithrin brwdfrydedd, annog meddylfryd moesegol a chymell llwyddiant er mwyn datblygu pobl ifanc sydd yn gallu wynebu problemau yn hyderus a gyda thegwch ac empathi (Donaldson, 2015).

Wrth ystyried digwyddiadau critigol o fewn y byd addysgu, cyfeiriwyd at ddigwyddiadau pob dydd sydd yn cael ei ystyried mewn ffurf gritigol wrth dreiddio’n ddyfnach i pam ddigwyddodd y digwyddiad, dadansoddi beth oedd yr ymateb i’r digwyddiad a chynllunio ffurf i ddatblygu yn dilyn y digwyddiad (Tripp, 2012). Ar y 22ain a’r 23ain o fis Medi, bues i yn ysgol gynradd Gymraeg yn arsylwi dosbarthiadau blwyddyn 2 a blwyddyn 5 am y deuddydd cyfan. Wrth arsylwi, bues i’n dyst i dri digwyddiad critigol, ond seliwyd y traethawd yma ar un yn benodol – gwelir nodiadau’r tri digwyddiad critigol o’r arsylwadau yn atodiadau 1, 2 a 3. Rwyf am ganolbwyntio ar ddigwyddiad critigol un, gwelir mwy o fanylion yn atodiad 1, lle buodd dosbarth ym mlwyddyn dau yn rhannu eu teimladau ar raddfa o un i ddeg yn ystod amser cylch. Dywed pob un o’r disgyblion eu bod yn teimlo naill ai naw neu deg allan o ddeg, heblaw am Ddisgybl A a ddywedodd sero allan o ddeg, oherwydd “aeth dadi adref neithiwr”. Dangosir agwedd negyddol iawn gan Ddisgybl A trwy gydol y diwrnod o ran gwrando ar yr athro dosbarth, cyflawni tasgau gwaith ayb. Ar ôl trafod gyda’r athro dosbarth darganfyddais bod Disgybl A ar fin dechrau sesiynau gyda Chynorthwyydd Cymorth Llythrennedd Emosiynol (ELSA). 

Cysylltair ddigwyddiad critigol yma yn bennaf gyda’r diben ‘datblygu disgyblion i fod yn unigolion iach a hyderus’ o’r Cwricwlwm Newydd i Gymru (Gov.wales, 2021d) gan fod yna trawma yn fywyd cartrefol Disgybl A yn effeithio ei lles, ac felly yn rhwystr iddo fod yn iach ac yn hyderus. Yn ogystal â hyn, mae’r digwyddiad yn plethu â’r dibenion eraill gan fod lles emosiynol Disgybl A yn effeithio ar ei alli i ddatblygu i fod yn uchelgeisiol, yn fentrus ac yn wybodus, wrth iddo frwydro â’i lles ac felly yn methu ymrwymo’n llawn i’w brofiad addysgol. 

Wrth ganolbwyntio ar y diben iach a hyderus, byddaf yn archwilio yn ddyfnach i mewn i sut mae amgylchedd unigol disgyblion yn gallu effeithio ar eu dysgu, yn ogystal ag effaith rhwystrau lles emosiynol ar ddisgyblion a’u haddysg, ac o ganlyniad cadarnhau pwysigrwydd y diben yn y cwricwlwm newydd.

Adolygiad Llenyddiaeth
Wrth ystyried dylanwad profiadau cymdeithasol ac amgylcheddol ar ddysgu a datblygiad plant, awgryma Urie Bronfenbrenner y damcaniaeth o’r Systemau Ecolegol sydd yn datgan bod amgylchedd plentyn, a’i berthynas cymdeithasol ag agweddau o’i amgylchedd, yn effeithio ar ei ddatblygiad wrth dyfu. Gwelir yn atodiad 5 bod y theori yn rhannu profiadau cymdeithasol y plentyn mewn i bedwar cylch – Microsystem, Mesosystem, Exosystem a Macrosystem – y cylch mewnol yn cynnwys pobl agos i’r plentyn, er enghraifft rhieni, ffrindiau ac athrawon, a’r cylchoedd eraill yn cynnwys dylanwadau allanol megis cymdeithas, cyfryngau a gwerthoedd diwylliannol, i enwi rhai. Mynegai’r theori bod ymddygiad plentyn, ac felly ei addysgu, yn cael ei ddylanwadu gan yr hyn sydd yn bresennol, neu ar goll, o’i amgylchedd personol, a’i brofiadau o’r amgylchedd yma (Bronfenbrenner, cited in Onwuegbuzie et al, 2013). 

Yn gritigol o ddamcaniaeth Bronfenbrenner, mynna Paquette a Ryan bod yna angen i ystyried y plentyn fel unigolyn gydag anghenion unigryw, cyn ystyried a dyrannu amgylchedd y plentyn o ran ei ddatblygiad, er enghraifft os oes gan y plentyn anghenion ychwanegol (Paquette and Ryan, cited in Christensen, 2016). Cafodd y feirniadaeth yma ei ategu gan MacBlain a Gray (2015) a dywed bod diffyg adnabyddiaeth o’r anghenion seicolegol posib y gallai plant wynebu ar unrhyw adeg o’i fywyd, er enghraifft anawsterau seicolegol ar ôl colli rhiant. Caiff profiadau unigryw plentyn o fewn ei amgylchedd cymdeithasol dylanwad unigol arno ac ar ei anghenion, ac felly dros amser mae’n bosib i’r anghenion yma effeithio’i ddatblygiad a’i ddysgu.
	
Cafodd Bronfenbrenner ei ddylanwadu yn sylweddol gan y damcaniaethwr Lev Vygotsky, a awgrymodd damcaniaeth diwyllianol-cymdeithasol sydd yn nodi bod dysgu a datblygu yn digwydd wrth i blant archwilio ac arbrofi gyda’i amgylchfyd. Pwysleisiodd Vygotsky ar yr elfen gymdeithasol o ddysgu, trwy amlygu’r gred bod plant yn dysgu ac yn datblygu trwy ryngweithio’n gymdeithasol gyda phlant ac oedolion sydd â mwy o wybodaeth a gwell dealltwriaeth nag sydd ganddyn nhw (Salkind 2004). Yn cytuno â Vygotsky cred Lave a Wenger (1991) bod yna cydran gymdeithasol i ddysgu, hynny yw bod rhyngweithiadau cymdeithasol yn gosod y gallu i ddysgu digwydd, yn hytrach na’r cysyniad bod datblygiad yn digwydd trwy broses unigol.

Dywed Albert Bandura bod plant yn dysgu trwy arsylwi, modelu ac efelychu, yn enwedig o ran datblygu patrymau ymddygiad a phersonoliaeth. Darganfuwyd, o fonitro ymateb plant o fewn arbrawf, bod plant a welodd ymddygiad ymosodol yn fwy tebygol o ymateb yn yr un modd hwyrach ymlaen. Dangosir hyn bod plant yn argraffadwy, ac yn atgyfnerthu’r gred bod yna elfen o ddylanwadu yn bresennol yn ddatblygiad a dysgu plant (Barbaranelli, 2016). Yn debyg i Vygotsky, cred Bandura bod elfen gymdeithasol, hynny yw, dylanwad cymdeithasol, yn rhan fawr o ddysgu a datblygiad plentyn, er hyn, rhoddir Vygotsky mwy o bwyslais ar gydweithio cymdeithasol yn hytrach na efelychu ymddygiad a arsylwyd (Trudge a Winterhoff, 1993). Yn wahanol i Bronfenbrenner, pwysleisiodd Bandura y cysyniad bod plant yn efelychu ymddygiad maent yn ei arsylwi gan eraill, tra canolbwyntiodd damcaniaeth Bronfenbrenner ar ddylanwad mwy cyffredinol o amgylchedd plentyn ar ei ddysgu. Serch hyn, cytunwyd bod datblygiad a dysgu plant yn cael ei ddylanwadu gan ei brofiadau cymdeithasol a’r ffordd maent yn cysylltu â’i amgylchedd cymdeithasol (Macblain a Gray, 2015). Er ei gwahaniaethau, mae yna gysylltiad gyda’r damcaniaethau uchod â’r ffactor o amgylchedd yn cael dylanwad ar y plentyn a’i dysgu. 

Mynega Epstein (2010) ei fod yn bwysig i athrawon gweithio mewn partneriaeth gyda theuluoedd er mwyn gallu deall y plentyn mewn ffordd holistaidd a chefnogi’i datblygiad. Wrth i ysgolion meithrin perthynas cryf gyda theuluoedd a’i alluogi nhw i fod yn rhan o’r addysgu, maent yn sicrhau amgylchedd cytbwys i’r plentyn a’i galluogi i lwyddo a chyrraedd ei botensial academaidd (Epstein, 2010). Cyfatebwyd hwn gyda damcaniaeth Systemau Ecolegol Bronfenbrenner – gwelir atodiad 5 – lle mynegai’r cylch Mesosystem i gynrychioli’r gweithrediad rhwng elfennau o’r gylch Microsystem, hynny yw, er enghraifft y cysylltiad rhwng rhieni plentyn a’i athrawon (Onwuegbuzie et al, 2013). Yn debyg, datgan McLeroy et al (1988) dyrchafiad ecolegol-cymdeithasol er mwyn galluogi gwella iechyd a lles, gyda dylanwad mawr o ddamcaniaeth Systemau Ecolegol Bronfenbrenner. Esboniai’r dyrchafiad mewn pum agwedd sydd yn effeithio ar iechyd a lles person, hynny yw: ffactorau personol, ffactorau rhyngbersonol a phobl gyfagos, ffactorau sefydliadol, ffactorau cymunedol, a pholisïau cyhoeddus – gwelir atodiad 6. Mynega’r dyrchafiad y pwysigrwydd o ganolbwyntio ar agweddau dylanwadol mewn cysylltiad â’r sefyllfa, yr amgylchedd a’r unigolyn er mwyn galluogi gwella iechyd a lles.

Awgryma Abraham Maslow damcaniaeth cymhelliant, sydd yn datgan bod gan bob person anghenion sydd yn ei ysgogi, megis rhai ffisiolegol, diogelwch, cariad ac ymberthin, hunan parch ac i fod yn gyflawn. Trefnwyd y rhain o ran angenrheidrwydd, i mewn i bum cham i ffurfio pyramid, fel gwelir yn atodiad 7. Yn ôl Maslow, rhaid cyflawni pob cam, gan ddechrau ar waelod y pyramid, cyn symud ymlaen i’r cam a’r anghenion nesaf, hynny yw, rhaid bwydo’r angen ffisiolegol, sef bwyd, dŵr, gwres a gorffwys, cyn symud ymlaen i’r angen nesaf, sef diogelwch (Lester, 2013). Yn ychwanegol, pwysleisia Maslow (1981) y pwysigrwydd a’r angen sydd gan blant (a phobl) i feddu cariad ac ymberthin – os nad yw plant yn gallu bodloni’r angen yma nid ydynt yn gallu fod yn gyflawn a chyrraedd ei photensial. Yn gritigol o Maslow, dadleua Hofstede (1984) bod yna diffyg adnabyddiaeth yn ei damcaniaeth cymhelliant o ran ystyried gwahanol ddiwylliannau, a’r gwahaniaethau deallusol a chymdeithasol o gymdeithasau amrywiol. Fodd bynnag, fel cyfeiriwyd gan Taormina a Gao (2013) awgrymau Maslow bod y gwahaniaethau arwynebol o anghenion yn uno pobl o ddiwylliannau gwahanol, ac mae ei ddamcaniaeth yn deillio’n ddyfnach i anghenion dynol, yn hytrach nag anghenion unigol o fewn diwylliant. Yn ogystal, nodwyd bod cydberthyniad rhwng boddhad o gyflawni’r anghenion â chyflwr iechyd seicolegol, felly, y mwyaf o anghenion sydd yn cael ei chyflawni, y gwell cyflwr o ran iechyd seicolegol y person (Lester et al, 1983). 

Diffiniwyd iechyd dynol gan Gyfundrefn Iechyd y Byd fel cyflwr holistaidd o fod heb afiechydon, ac o fod yn iach yn gorfforol, yn feddyliol, yn gymdeithasol ac o ran lles emosiynol (WHO, 2021). Dangosir cysylltiad yn y datganiad yma, rhwng iechyd, lles emosiynol, cyflwr meddyliol a chymdeithasu, sy’n awgrymu bod profiadau cymdeithasol, yn ogystal â’r ffordd mae person yn meddwl am ei hun, yn effeithio ar ei lles emosiynol ac felly ei iechyd. Dynodai hyn y pwysigrwydd o sicrhau bod plant yn ddeallus o ran iechyd meddwl, a’r arwyddocâd o feithrin a magu hunanhyder a gwytnwch mewn plant (Musgrave, 2017). 

Cynigwyd gan Mayer et al. (2004) model o ddeallusrwydd emosiynol sydd yn sôn am reoli ac ystyried emosiynau personol, a’i ddefnyddio i atgyfnerthu meddwl ac i ddylanwadu ymddygiad. Dywed am gysylltiadau rhwng lles a deallusrwydd emosiynol, ac awgrymwyd bod cynnal gwell dealltwriaeth o emosiynau yn gallu bod yn fuddiol o ran iechyd a lles. Profwyd y cysyniad yma trwy fesur deallusrwydd emosiynol gan ddefnyddio graddfeydd a chrëwyd, a chwestiynu ystod o gyfranwyr. Yn gritigol o’r cysyniad o ddeallusrwydd emosiynol, dywed gan Davies et al. (1998) bod yna diffyg dibynadwyedd gyda chanfyddiadau Mayer et al. o fesur deallusrwydd emosiynol.

Gan ystyried emosiynau a lles, esbonia Goleman (2020) bod dysgu plant yn cael ei ddylanwadu yn sylweddol gan gyflwr ei emosiynau a’i iechyd a lles meddyliol, a dywed os nad yw plentyn yn hapus, ni allent ddysgu. Yn yr ymennydd dynol mae yna amygdala sydd yn prosesu emosiynau ac yn dylanwadu ar ymatebion i sefyllfaoedd, felly os yw plentyn yn teimlo emosiynau negyddol megis straen neu dristwch, mae’r amygdala yn atal i’r ymennydd rhag canolbwyntio a phrosesu gwybodaeth.

Cyflwynwyd graddfa Leuven o fesur lles mewn perthynas ag addysgu, gan Ferre Laevers er mwyn galluogi athrawon i fesur lles plentyn, gan ei arsylwi a defnyddio graddfa â phum cydran o isel iawn i uchel iawn. Defnyddiwyd y raddfa i asesu lles plentyn trwy arsylwi elfennau o’i agwedd a’i ymglymiad er mwyn pwyso a mesur a chydberthyn gyda sylwadau’r raddfa. Wrth ystyried sut mae lles, ac felly ymglymiad plentyn, yn effeithio ar ei ddysgu a’i ddatblygiad, mae’n holl bwysig i sicrhau cefnogaeth o les yn yr ysgol er mwyn galluogi addysgu llwyddiannus (Laevers a Declercq, 2018). 

Pwysleisiwyd rhan ysgolion o hybu iechyd a lles emosiynol gan Senedd Cymru (2018) yn ei adroddiad am gefnogi plant a phobl ifanc gyda’u hiechyd meddwl. Cyflwynwyd bod yna cynnydd yn y nifer o blant sydd yn teimlo straen academaidd a gorbryder cyffredinol, a thanlinellai'r angenrheidrwydd o addysgu arferion iachus a chefnogi disgyblion mewn pob rhan o addysg. Yn yr un modd, noda John-Akinola a Gabhainn (2015) bod amgylchedd byw a chymdeithasol yn gallu effeithio iechyd a lles yn sylweddol, gan ystyried damcaniaethau Bronfenbrenner a McLeroy et al. Pwysleisiwyd pwysigrwydd o sicrhau bod amgylchedd ysgol yn meithrin lles corfforol a meddyliol, a’i fagu trwy gydol y profiad addysgol, ac fel canlyniad galluogi plant i fod yn iachus, yn hapus ac i ddysgu'r gorau a gallant.



Adfyfyrio / Gwerthuso a'r Camau Nesaf
Wrth ystyried y digwyddiad critigol (atodiad 1) a arsylwyd yn yr ysgol, dangoswyd ymateb da gan yr athro dosbarth, a gan yr ysgol, o ran magu iechyd a lles disgyblion. Gwelir effaith amgylcheddol ar ddatblygiad ac addysgu Disgybl A yn y digwyddiad, gan fod ei amgylchedd cartrefol yn amlwg wedi dylanwadu ar ei agwedd, ei ymddygiad a’i les emosiynol, fel y dangosir yn y dosbarth. Daeth y sefyllfa i sylw o blegid pwyslais yr ysgol ar sicrhau meithrin a gofalu am iechyd a lles, a thrwy ganiatáu cyfle i ddisgyblion rhannu a thrafod eu teimladau, gan gynnwys rhesymau tu ôl i’w deimladau. Cysylltai hyn gydag adolygiad Donaldson (2015) sydd yn acennu’r angen i ofalu am iechyd a lles ac i addysgu pwysigrwydd iechyd yn ysgolion, er mwyn alluogi plant i ddatblygu ac i ddysgu. Gan adfyfyrio ar ymateb yr athro dosbarth i Ddisgybl A pan mynegai ei deimladau a’r rhesymau, dangoswyd cefnogaeth trwy gysuro a thrafod â Disgybl A. Mae’n amlwg fod iechyd a lles meddyliol disgyblion yn flaenoriaeth i’r ysgol, gan fod Disgybl A ar fin dechrau sesiynau gyda Chynorthwyydd Cymorth Llythrennedd Emosiynol (ELSA) fel strategaeth o roi cymorth iddo i ddeall ac i wynebu ei emosiynau.

Yng nglyn â chamau posibl nesaf yn dilyn y digwyddiad critigol, mynegwyd gan Adrian Bethune (2018) pwysigrwydd o sefydlu dosbarth ag awyrgylch diogel ac sydd yn hybu teimladau o ymberthyn, yn enwedig ar gyfer plant sydd â phroblemau cartrefol neu anghenion ychwanegol o ran lles. Cynigwyd gan Bethune (2018) dechneg o gyfarch disgyblion yn unigol peth cyntaf yn y bore, i fagu’r cysyniad o ymberthyn. Gall y syniad yma cael ei ddefnyddio o ran y digwyddiad critigol, er mwyn rhoi’r cyfle i’r disgybl rhannu teimladau ac unrhyw ofidion yn syth yn y bore mewn ffurf sgwrs bersonol, yn enwedig os yw’n ddisgybl sydd yn dangos agwedd negyddol yn aml iawn. Mae’n bwysig i nodi, cyrhaeddais i’r dosbarth yma ar ôl y plant, felly mae’n bosib fe wnaeth hyn ddigwydd gyda Disgybl A cyn i fi gyrraedd. Dywed Clare Erasmus (2019) am bwysigrwydd dod i nabod disgyblion fel unigolion ac adnabod eu diddordebau, yn enwedig os oes disgybl yn brwydro a’i iechyd meddwl, er mwyn gallu awgrymu neu sefydlu clybiau allgyrsiol er mwyn cynnig rhywbeth i’r disgybl cael edrych ymlaen at, a gweld boddhad yn ei fywyd. Gweithredwyd y syniadau yma gyda fframwaith Cwricwlwm Newydd i Gymru trwy ffurfio amgylchedd diogel i blant cael rhannu a deall eu teimladau, i fod yn ymwybodol ac yn ddeallus o anghenion plant eraill, ac i ddatblygu gwytnwch i oroesi a gwella’u hiechyd a lles (Gov, 2021d). Fel gwelir yn nodiadau'r digwyddiad (atodiad 1), dangosodd Disgybl A agwedd llai negyddol wrth fod yn rhan o dasgau penodol megis canu a gofalu am bochdew y dosbarth. Awgrymau hyn bod yna diddordeb gan Ddisgybl A yn canu ac anifeiliaid, sydd yn ei galluogi i ymglymu a’i addysgu yn well.

Mae meddwl yn feirniadol yn rhan bwysig o addysgu, gan ei fod yn hanfodol i athrawon adlewyrchu ar, a gwerthuso ei ddysgu yn barhaus, er mwyn sicrhau datblygiad, gwelliant a chynnig y profiad gorau posib i blant yn yr ysgol. Defnyddiais i ‘Cylch Dysgu’ Kolb (1984) wrth arsylwi’r digwyddiad critigol gan ddilyn ei bedwar cam o arsylwi, myfyrio, dysgu ac arbrofi gyda chanfyddiadau. O ran y digwyddiad critigol (atodiad 1), arsylwais i'r digwyddiad ac yna ymddygiad ac ymateb Disgybl A trwy’r dydd, myfyriais i am y posibiliadau o beth sydd yn achosi ei agwedd negyddol gyda’r ciplun bach casglais i ar y pryd, ymchwiliais i i mewn i’r meysydd yma i gasglu gwell dealltwriaeth a chamau nesaf posib, ac yn olaf casglais i dechnegau er mwyn gallu arbrofi yn y dyfodol gyda sefyllfaoedd tebyg, ac er mwyn cefnogi plant yn y dosbarth. Fel dywed Tripp (2012), mae adfyfyrio yn feirniadol yn holl bwysig i athrawon er mwyn sicrhau ei bod yn dysgu yn effeithiol ac yn cefnogi a gofalu am ddisgyblion.

Mae’r profiad yma o arsylwi ac adfyfyrio ar ddigwyddiadau yn y dosbarth wedi fy ngalluogi i fod yn fwy critigol o sefyllfaoedd, ac annog gwell dealltwriaeth o bwys iechyd a lles ar ddysgu. O ran fy natblygiad personol o addysgu proffesiynol, deallaf fod pob plentyn yn unigol gydag anghenion iechyd unigryw, a ni all plant ddysgu os nad yw’n hapus a chyfforddus o ran iechyd a lles. Mae gofalu am iechyd a lles a sicrhau amgylchedd diogel yn y dosbarth, yn ogystal ag addysgu pwysigrwydd o ofalu am les personol, yn hanfodol i ddysgu a datblygiad disgyblion. Fel dywed gan Erasmus (2019) mae’n hanfodol i feithrin gwytnwch yn ddisgyblion i alluogi nhw i adnabod ei sgiliau personol a’r adnoddau sydd ar gael i’w helpu, er mwyn sefydlu cynllun i alli ymdopi a goroesi sefyllfaoedd heriol.

Casgliad 
I grynhoi, mae ystyried cyflwr iechyd a lles disgyblion yn hanfodol i addysg, fel gwelwyd yn ddiwygiad Donaldson (2015) o’r cwricwlwm, a’i bwyslais o iechyd a lles fel un o’r pedwar prif ddibenion. Gwelir yn y digwyddiad critigol (atodiad 1) nid oedd Disgybl A yn gallu ymrwymo’n iawn a’i addysg gan fod ganddo anawsterau o ran ei lles emosiynol yn atal ei ddysgu. Dangosir dylanwad emosiynol ar ei ddysgu, trwy ei agwedd negyddol a diffyg diddordeb mewn dysgu, oblegid ei stad feddyliol a chyflwr ei lles emosiynol wrth ymateb i’w amgylchedd cartrefol. Cadarnhawyd hyn yr effaith o les ar ddysgu, a’r pwysigrwydd o sicrhau amgylchedd diogel i ddisgyblion gallu deall a gofalu am eu hun, er mwyn galluogi dysgu a datblygiad llwyddiannus. Fel dywed gan Goleman (2020) caiff iechyd, lles a chyflwr emosiynol plant ddylanwad sylweddol ar eu dysgu, os nad yw eu hemosiynau mewn cyflwr da, ni all yr ymennydd prosesu gwybodaeth, ac felly ni all ddysgwyr dysgu a datblygu.

Cysylltwyd yr hyn a chyflwynir yn y gwerthusiad yma â safonau proffesiynol addysgu ac arweinyddiaeth yng Nghymru, yn bennaf o ran addysgeg, cydweithredu a dysgu proffesiynol. Gan ystyried addysgeg, mae’n hynod bwysig i sicrhau amgylchedd dysgu sydd yn gynhwysol, yn cefnogi ac yn herio plant, gan gynnwys sicrhau cefnogaeth iechyd a lles i ddysgwyr. O ran cydweithredu, mae’n hanfodol i roi llais i’r disgybl er mwyn cydweithio, ac i ddod i nabod dysgwyr fel unigolion gydag anghenion unigryw. Yn unol â’r safon dysgu broffesiynol, rhaid bod athrawon yn hunan critigol ac yn barod i adlewyrchu ac i addasu, gan gadw meddwl agored o ran datblygiad, er mwyn galluogi tyfiant trwy ddysgu o adlewyrchu ar brofiadau (Gov, 2021b). Trwy fod yn gritigol o ymarfer dysgu personol, ac yn adfyfyriol o brofiadau yn y dosbarth, caniatawyd i athrawon datblygu ac o ganlyniad gallu cefnogi disgyblion, a chynnig y gorau iddynt (Brookfield, 2017). 



Atodiadau
Atodaid 1
	
Dyddiad ac amser, grŵp blwyddyn: 

Dosbarth blwyddyn 2, tua 9yb ar y 22ain o Fedi, 2021. 


	
Ble a phryd : 
Cyd-destun y digwyddiad – pwnc/MDaPh, cyd-destun cyffredinol y dosbarth

Digwyddodd y digwyddiad peth cyntaf yn y bore yn ystod amser cylch gyda'r dosbarth cyfan yn dweud sut oedden yn teimlo o 1-10 a pham. 


	Beth ddigwyddodd: 
Disgrifiad manwl (gorau po fwyaf y manylion er mwyn cyfeirio atynt yn ddiweddarach yn eich gwaith)

Yn ystod amser cylch, peth cyntaf yn y bore gyda blwyddyn 2, gofynnwyd i bob plentyn yn ei thro ddweud sut oedden yn teimlo ar raddfa o un i ddeg (10 yn hapus iawn ac 1 ddim yn hapus o gwbl) ac i esbonio pam maent yn teimlo'r rhif yna. Atebodd pob plentyn (ond un) naill ai 9 neu 10 gyda rhesymau amrywiol o pam maent yn teimlo'n hapus. Atebodd yr un plentyn “0, achos aeth dadi adref neithiwr”. Buodd yr athro dosbarth yn cysuro'r plentyn cyn symud ymlaen i'r plentyn nesaf.


	
Meysydd y gellir eu harchwilio 
Yr hyn rydych chi’n meddwl allai fod “o dan y bonet” yn y digwyddiadau hyn

· Efallai bod trawma yn effeithio ar y plentyn ac yn ei achosi i fod yn negyddol gyda rhagolwg llwm ar y byd.

· Gall y trawma yma ddod o broblemau cartref – mam a dad yn amlwg wedi'i gwahanu. Ydy hyn yn rhywbeth sydyn sydd wedi cael effaith gwael ar y plentyn? Neu ydy'r trawma wedi ei effeithio ers oedran ifanc iawn? Oes problemau a'i berthynas a'i fam?

· Efallai bod y plentyn ddim yn gweld digon o'i dad ac yn colli presenoldeb dad yn ei fywyd. Efallai bod ganddo ddiffyg dylanwad dyn yn ei fywyd.

· Beth sydd yn achosi i blant fod yn negyddol?

· Sut mae bywyd cartref yn gallu effeithio ar iechyd a lles plant a'i ddysgu a'i ddatblygiad?

· Sut mae plant sydd yn delio â thrawma yn ymateb i anifeiliaid?


	
Nodiadau 
Unrhyw fanylion y gallwch eu nodi (ydy e’n amgylchedd prysur, ydy e ar ôl cinio, oes yna lawer o wrthdyniadau, ydy cyfarwyddiadau’n glir – gorau po fwyaf y gallwch gyfeirio ato)

Nid oedd y plentyn yn dangos diddordeb mawr yn wersi, neu phan oedd yr athro dosbarth yn siarad â phawb, a buodd yn crwydro yn lle eistedd ar y carpet sawl gwaith yn ystod y dydd. Ar y cyfan dangosodd agwedd ac iaith gorfforol negyddol a diflas trwy'r dydd, heb law am y sesiwn canu ar y carpet lle oedd yn ymuno â'r plant eraill yn canu a neud symudiadau can 'Franz o Wlad Awstria' a hefyd sesiwn diwedd y dydd lle buodd yn darlunio blaidd ac ysgrifennu ansoddeiriau o amgylch y blaidd i'w ddisgrifio.  Ar ddiwedd y dydd, eisteddai'r dosbarth mewn cylch ar y carpet yn chwarae gem 'hwyaden' wrth i fochdew y dosbarth rhedeg o amgylch y cylch yn ei bel. Dangosodd y plentyn mwy o ddiddordeb yn y bochdew yn hytrach na'r gêm.

Wrth siarad gyda'r athro dosbarth, darganfyddais fod y bachgen yn aml yn negyddol iawn a'i fod yn dechrau sesiynau gyda’r Cynorthwyydd Cefnogi Dysgu Emosiynol (ELSA) cyn hir.




Atodaid 2
	
Dyddiad ac amser, grŵp blwyddyn: 

Dosbarth blwyddyn 5, tua 9yb ar y 23ain o Fedi, 2021. 


	
Ble a phryd
Cyd-destun y digwyddiad – pwnc/MDaPh, cyd-destun cyffredinol y dosbarth

Digwyddodd y digwyddiad peth cyntaf yn y bore yn ystod amser cofrestru'r dosbarth blwyddyn 5 lle buon nhw’n ateb y gofrestr trwy ddweud sut oedden yn teimlo ar raddfa o 1-10.


	Beth ddigwyddodd 
Disgrifiad manwl (gorau po fwyaf y manylion er mwyn cyfeirio atynt yn ddiweddarach yn eich gwaith)

Wrth wneud y gofrestr gofynnwyd i'r plant ymateb trwy ddweud sut oedden nhw'n teimlo ar raddfa o un i ddeg (10 yn hapus iawn ac 1 ddim yn hapus o gwbl). Ar ôl gorffen y gofrestr, cafodd y plant y cyfle i ddewis i rannu ac esbonio pam bod nhw'n teimlo'r rhif, neu ddim. Atebodd pob un o fechgyn y dosbarth gyda naill ai 9 neu 10, ond atebodd rhan fwyaf o ferched y dosbarth gyda 7.


	
Meysydd y gellir eu harchwilio 
Yr hyn rydych chi’n meddwl allai fod “o dan y bonet” yn y digwyddiadau hyn

· Beth yw'r gwahaniaeth rhwng iechyd a lles merched a bechgyn yr oedran yma?

· Pam bod lles merched yn waeth na bechgyn ar y cyfan?

· Gan fod merched yn aeddfedu cyn bechgyn, pa fath o effaith ydy hwn yn cael ar ei iechyd meddwl? 

· Ydy lles merched ifanc yn dioddef yn waeth na bechgyn wrth iddynt dyfu? Pam?

· Beth yw'r effaith o gyfryngau cymdeithasol ar iechyd a lles merched ifanc?


	
Nodiadau 
Unrhyw fanylion y gallwch eu nodi (ydy e’n amgylchedd prysur, ydy e ar ôl cinio, oes yna lawer o wrthdyniadau, ydy cyfarwyddiadau’n glir – gorau po fwyaf y gallwch gyfeirio ato)

Siaradais i â'r athro dosbarth, cyn i'r plant ddod mewn, am bwysigrwydd bod yn ymwybodol o iechyd a lles y plant. Dywedodd bod yr ysgol wedi dod i'r deall bod canran mawr o ddisgyblion blwyddyn 6 (yn bennaf merched) yn teimlo'n anhapus a'i bywydau. 

Peth cyntaf yn y bore buodd y plant yn pigo ffiniau loli a'i enw a rhoi'r ffin yn y bocs oedd yn berthnasol i sut oedden nhw'n teimlo (roedd ganddyn nhw ddewis o 5 emosiwn megis hapus iawn, hapus, trist ayyb). Rhoddodd hyn cyfle i'r athro i ddod yn ymwybodol o unrhyw broblemau all fod yn bresennol a gallu siarad â'r plant yma yn syth. Cafodd bob fin loli ei osod yn naill ai'r bocs 'hapus iawn' neu 'hapus'. 

Ar ôl y digwyddiad bues i'n trafod gyda'r athro dosbarth am ba fath o wahaniaeth sydd rhwng merched a bechgyn y dosbarth o ran lles. Dywedodd bod y merched ar y cyfan lot fwy emosiynol, yn cwympo allan yn waeth ac yn fwy aml, ac yn gweld hi'n fwy caled i ddatrys problemau wrth gwympo allan i gymharu â'r bechgyn.




Atodaid 3
	
Dyddiad ac amser, grŵp blwyddyn: 

Dosbarth blwyddyn 2, tua 9:20yb, amser cyflwyno tasgau'r bore, ar y 22ain o Fedi, 2021. 


	
Ble a phryd 
Cyd-destun y digwyddiad – pwnc/MDaPh, cyd-destun cyffredinol y dosbarth

Digwyddodd y digwyddiad ar ddechrau'r bore yn dilyn amser cylch, wrth i'r athro dosbarth cyflyno tasgau'r bore i'r disgyblion. 


	Beth ddigwyddodd 
Disgrifiad manwl (gorau po fwyaf y manylion er mwyn cyfeirio atynt yn ddiweddarach yn eich gwaith)

Wrth i'r disgyblion eistedd ar y carped a'r athro dosbarth yn cyflwyno tasgau'r bore iddynt, sylweddolais fod un bachgen a oedd yn eistedd yn y blaen wrth draed yr athro dosbarth yn gweld hi'n anodd canolbwyntio. Yn aml, trwy gydol y cyflwyniad bu'r plentyn yn troi'i ben i dynnu sylw'r plant oedd yn eistedd tu ôl iddo neu i edrych o gwmpas y dosbarth. Bu ei lygaid yn crwydro yn aml a dangosodd diffyg diddordeb yn y sgwrs rhwng y disgyblion a'r athro dosbarth. Pob tro bu'r plentyn yn colli diddordeb, bu'r athro dosbarth yn cyffwrdd top ei ben yn ysgafn wrth siarad, i ddod a'i sylw nôl heb darfu ar y cyflwyniad. Ar ôl i'r athro dosbarth gwneud hun, dangosodd y plentyn ei fod yn canolbwyntio am damaid bach cyn colli diddordeb eto, a defnyddiwyd y dechneg eto gan yr athro dosbarth. Cafodd y sefyllfa hon ei ailadrodd sawl gwaith.


	
Meysydd y gellir eu harchwilio 
Yr hyn rydych chi’n meddwl allai fod “o dan y bonet” yn y digwyddiadau hyn

- Efallai bod anghenion ychwanegol gyda'r plentyn yn ei atal i ganolbwyntio.

- Efallai bod problemau cartrefol gyda'r plentyn yn effeithio ar ei les ac felly yn effeithio canolbwyntio.

- Sut mae anawsterau clyw yn gallu effeithio ar ganolbwyntio?

- Technegau gwahanol o dal a cadw sylw plant / plant ag anghenion.



	
Nodiadau 
Unrhyw fanylion y gallwch eu nodi (ydy e’n amgylchedd prysur, ydy e ar ôl cinio, oes yna lawer o wrthdyniadau, ydy cyfarwyddiadau’n glir – gorau po fwyaf y gallwch gyfeirio ato)

Bu'r plentyn yn dangos diffyg canolbwyntio trwy gydol y dydd. 

Yn y sesiwn ymarfer corff roedd y plentyn yn gweld hi'n anodd dilyn cyfarwyddiadau neu'n anghofio'r cyfarwyddiadau yn gyflym. Ar ôl rhoi'r cyfarwyddiadau "Taflwch y bêl o'r frest er mwyn taflu'r syth" (a modeli'r tafliad) i'r grŵp cyfan, bu'r plentyn yn taflu'r bêl lan a ddim yn yr un ffordd ar fodel. Roedd rhaid dweud wrth y plentyn eto ein bod yn taflu yn y ffordd yma, a modeli eto, ac wrth ofyn iddo ail daflu'r bêl yn y ffordd gywir fe wnaeth yn syth. Wrth i dro'r plentyn dod eto, fe wnaeth yr un camgymeriad. Cafod y sefyllfa ei ailadrodd sawl gwaith, gyda'r plentyn yn taflu yn y ffordd anghywir pob tro.

Wrth eistedd ar y carped yn ystod y sesiwn mathemateg, rhoddodd yr athro dosbarth cyfarwyddiadau i'r disgyblion i drafod ateb swm gyda'r disgybl drws nesaf cyn codi llaw i roi ateb i'r cwestiwn a gwirio’r ateb ar y bwrdd gwyn rhyngweithiol. Yn syth ar ôl i'r athro dosbarth rhoi'r cyfarwyddiadau yma, cododd y plentyn ei law er mwyn rhoi ateb heb drafod gyda'r disgybl drws nesaf. Nid oedd gan y plentyn ateb i'r cwestiwn, ond roedd yn dangos diddordeb i gael cael tro ar y bwrdd gwyn rhyngweithiol. (Ni chafodd dro gan fod dim ateb ganddo.)

Ar ôl trafod gyda'r athro dosbarth am y plentyn, darganfyddais bod gan y plentyn anawsterau clyw. Bu rhaid i'r plentyn eistedd yn y blaen oherwydd ei anawsterau clyw, ond dywedodd yr athro dosbarth byddai'r plentyn gofod eistedd yn y blaen beth bynnag, oherwydd diffyg canolbwyntio.

